google/wiki40b huggingface dataset:
Margus Kolga

Margus Kolga (sündinud 2. mail 1966) on Eesti riigiametnik ja diplomaat, alates 2019. aastast Eesti suursaadik Rootsis.
1999. aastal lõpetas ta Tartu Ülikooli ajaloo erialal. Ta töötas seejärel kaitseministeeriumi asekantslerina.
2002 otsustati talle anda Valgetähe IV klassi teenetemärk, tunnustades tema tööd riigiametnikuna.
2003. aasta juulis mõisteti ta süüdi ametiseisundi kuritarvitamises, riigisaladuse avalikustamises ja dokumendi võltsimises ning teda karistati 48 600 krooniga. Kuritegude ilmsikstulekul lahkus ta kaitseministeeriumi asekantsleri ametikohalt. 
Seejärel töötas ta Balti Kaitsekolledžis konsultandi ja projektijuhina.
2009. aastal oli ta välisministeeriumi julgeolekupoliitika osakonna juhataja.
2010. aastal määras Vabariigi president ta Eesti alaliseks esindajaks Ühinenud Rahvaste Organisatsiooni juures.
2015. aastal kandideeris Kolga taas kaitseministeeriumi kaitsepoliitika asekantsleriks.
Peerajärvi

Peerajärvi (põhjasaami Bearajávri) on järv Soomes Lapimaa läänis Lapi maakonnas Enontekiö vallas Peerast idas. Geograafilised koordinaadid on 68°53' N, 21°6' E.
Kõrgus merepinnast on umbes 491 m.
Knotti maakond

Ajalugu

Maakond moodustati 1884. aastal.
Atsalama mõis

Atsalama mõis (ka Hagemäe mõis; saksa keeles Agginal) oli eramõis Jõhvi kihelkonnas Virumaal.
Mõis rajati 17. sajandil.
Permikomi keel

Küsisõnad

Мый "mis", кин "kes", кытöн, кыт, кыті "kus", кытчö "kuhu", кытicь "kust", кöда "kumb, mis, milline", кöр (põhja кор) "millal", мыля "miks", мымда "kui palju".
Juabi maakond

Juabi maakond (Juab County) on maakond USA-s Utah' osariigis. Geograafilised koordinaadid on 39° 43′ N, 112° 48′ W
Maakonna halduskeskus on Nephi.
Maakonna pindala on 8822 km², millest 38 km² moodustab veepindala.
Elanike arv oli 2010. aasta rahvaloenduse järgi 10 246. Aastal 2000 oli elanike arv 8238.

Ajalugu

Juabi maakond moodustati 1852. aastal. Maakond sai nime indiaanlaste sõna järgi juab (tõlkes "org").
Sõjahüüd

Sõjahüüd oli aastatel 1929–1940 Tallinnas ilmunud ajakiri, Päästearmee häälekandja.
Vastutav toimetaja oli aastatel 1929–1935 L. Bakul, 1936-1940 L. Luther.
Ajakiri ilmus kord kuus, ühtekokku ilmus 132 numbrit.
Ülikooliraamatukogu

Ülikooliraamatukogu on kõrgkooliraamatukogu, mille põhiülesandeks on teenindada ülikooli üliõpilasi, õppejõude, teadureid ja spetsialiste.
Eestis on ülikooliraamatukogud nt Tartu Ülikooli Raamatukogu, Tallinna Ülikooli Akadeemiline Raamatukogu, Tallinna Tehnikaülikooli Raamatukogu.
Jem Karacan

Jem Paul Karacan (sündinud 21. veebruaril 1989 Londonis) on Türgi jalgpallur, kes mängib poolkaitsjana Austraalia kõrgliiga klubis Central Coast Mariners.
Ta sündis ja kasvas üles Inglismaal. 2003. aastal liitus ta jalgpalliklubiga Reading FC. Hooajal 2008–09 debüteeris ta klubi põhimeeskonnas. Inglismaal on ta kuulunud veel Bournemouthi, Millwalli ja Bolton Wanderersi ridadesse. Premier League'is on Karacan mänginud Readinguga hooajal 2012–2013. Türgis on ta mänginud ainult hooajal 2015–16, kui Galatasaray ja Bursaspori meeskondasse.
2019. aasta jaanuaris sõlmis ta lepingu Central Coast Marinersiga.
Karacan pole koondises Türgit esindanud, kuid on kuulunud Türgi noortekoondistesse.
Kasper Dolberg

Kasper Dolberg Rasmussen (sündinud 6. oktoobril 1997 Silkeborgis) on Taani jalgpallur, kes mängib ründajana Hollandi kõrgliiga klubis Amsterdami Ajax ja Taani jalgpallikoondises.
Ta alustas klubikarjääri kodulinna klubis Silkeborg IF.
2015. aastal liitus ta Amsterdami Ajaxiga. Hollandi kõrgliigas debüteeris ta 2016. aasta augustis. Kohe esimesel hooajal lõi Dolberg Hollandi liigas 16 väravat. Samal hooajal valiti ta Hollandi liiga ja Ajaxi parimaks noormängijaks. Hooajal 2018–19 tuli ta Ajaxiga Hollandi meistriks.
Debüüdi Taani jalgpallikoondises tegi Dolberg 11. novembril 2016 mängus Kasahstani vastu. Koondisekarjääri esimese värava lõi ta 10. juunil 2017, kui MM-i valikmängus kohtuti taas Kasahstaniga. Dolberg kuulus Taani koondisse 2018. aasta maailmameistrivõistlustel
Albert (eesnimi)

Albert on mehenimi. Eestis on selle nime üks mugandusi Pärt.
Nime algtähendus on germaani keeles 'hiilgav, aadlik'.
Raadiomajakas

Raadiomajakas on raadionavigatsiooniks kasutatav paikne raadiojaam, mis kiirgab kindla sageduse ja kutsungiga raadiosignaali selleks, et liikuv raadioseade saaks kindlaks teha oma asukoha või suuna selle majaka suhtes. Raadiomajaka kiirgus võib olla suunamata ehk ringkiirgus, või suunatud kitsale alale, näiteks laevateele või lennukoridori.
Mongoli keel

Kirjaviis

Sise-Mongoolias on kasutusel traditsiooniline mongoli vertikaalne kirjaviis, mis võeti üle uiguuridelt aastal 1208. Mongoli keele eripära on pikkade ehk topeltvokaalide rohkus sõnades ja paljudes kohanimedes, mis on maailma keeltes suhteliselt haruldane nähtus.
Mongoolias võeti 1931. aastal kasutusele ladina ja 1937. aastal kirillitsa tähestik. 1990. aastate algul üritati ajaloolist kirjaviisi taastada, kuid sellest loobuti peagi.
Eiji Morioka

Isiklikku

Eiji Morioka nõbu Toshiyuki Morioka tegi 2008. aastal filmi, mis jutustab Eiji Morioka elust.
Aarne Jaks

Aarne Jaks (kuni 1939. aastani Arnold Jaks; 11. veebruar 1895 Narva – 1940) oli eesti advokaat.
Ta lõpetas aastal 1914 Narvas gümnaasiumi. Õppis aastast 1914 Tartu Ülikooli õigusteaduskonnas, lõpetas selle 1922. aastal, Korporatsioon Sakala vilistlane.
Osales Esimeses maailmasõjas ja Vabadussõjas, 1920–1922 Sõjaringkonnakohtu kohtuameti kandidaat, 1922–1928 kohtu-uurija Tartus ja Tallinnas, 1928–1939 vandeadvokaat Tallinnas, 1939–1940 vandeadvokaat Otepääl. 
Tappis end enne arreteerimist.
Ületammi kalju

Ületammi kalju on liivakivipaljand ehk pae Ahja jõe ürgoru maastikukaitsealal Otteni vesiveski sillast umbes 100 meetrit ida pool, endisaegse Valgesoo-Himmaste veskitee ääres. 
Ületammi kalju on Burtnieki lademe Härma kihistiku liivakivi paljand, mis asub jõeoru paremkalda veerul metsatee mõlemal pervel, moodustades väikese kanjoni. Paljand on kõrgem metsatee lõunapoolsel küljel, kus ta on umbes 50 meetrit pikk ja kuni 7 meetrit kõrge. Metsatee põhjaküljel on paar kuni 2 meetrit kõrgust ja 10 meetrit pikka paljandit.
Ületammi kalju on tuntud mängufilmi "Viimne reliikvia" võttepaigana. See on koht, kus tõllaga Agnese juurde sõitev Hans von Risbieter küsib maskeerunud Ivo Schenkenbergilt "Kas me oleme ikka õigel teel?" Ivo vastab: "Te oletegi kohal," haarab Hansu käest reliikvia, tõukab Hansu tõllast välja ja tulistab. Hans langeb surnult tee äärde maha. Selle järgi on paljandit hakatud nimetama ka Risbieteri kaljuks.
Loys Bourgeois

Loys Bourgeois (umbes 1510 Pariis – pärast 1561 Pariis) oli prantsuse helilooja ja kantor.
Ta oli Calvini kaastööline Genfis ning kalvinistide tellimusel viisistas psalme.
Ta Concerto grosso's vaskpillidele on esinejate võimeteproov samba rütmis.
Geotoop

Geotoop  on geoloogiline või geomorfoloogiline maastik või selle osa, millel on silmapaistev ja asendamatu väärtus riigi, regiooni või kontinendi geoloogilise ajaloo mõistmisel.
Karl Selter

Karl Selter (24. juuni 1898 Kapu küla, Koeru vald – 31. jaanuar 1958 Genf) oli Eesti jurist, diplomaat ja poliitik. Ta  oli 1938–1939 Eesti Vabariigi välisminister. Karl Selter on läinud ajalukku sellega, et just temal tuli 1939. aastal Moskvas kirjutada alla nn baaside lepingule.

Elulugu

Aastal 1914 lõpetas Westholmi eraprogümnaasiumi, 1916 Peetri Reaalkooli ja 1921 Tallinna Õhtugümnaasiumi.
Osales õppursõdurina Vabadussõjas ja sai seal haavata.
1919–1921 osales vabakuulajana Tartu Ülikooli arstiteaduskonnas.
1921–1925 õppis Tartu Ülikooli õigusteaduskonnas ja astus korporatsioon Vironiasse. 
Töötas mitmel ametikohal sõja- ja kohtuministeeriumis ja vandeadvokaadina.
20. oktoobrist 1933 kuni 9. maini 1938 oli majandusminister ja 9. maist 1938 kuni 12. oktoobrini 1939 välisminister. 
Aastal 1939 määrati Eesti esindajaks Rahvasteliidu juurde Genfis. Ta oli ühtlasi aastatel 1939–1940 saadikuks Vatikanis ja 1940 Šveitsis Bernis.
1936 Eesti Olümpiakomitee liige, Eesti Aeroklubi president. 1937 aastal Rahvuskogu liige, 1938 asutatud Loodusvarade Instituudi auliige.
Konstantin Päts ütles tema kohta: "Selter pole minu valitsuses mitte ainult kasvult kõige pikem, vaid ka vaimuannetelt ja võimetelt" (Minister Karl Selter †. Võitleja, veebruar 1958, nr. 2, lk. 5).
Kuni 29. novembrini 1939 I Riigivolikogu liige 74. valimisringkonnast.
Jäi elama Šveitsi ja oli Eesti mitteametlik esindaja Saksamaa LV valitsuse juures Bonnis ning Euroopa Ikestatud Rahvaste Esinduskogu Eesti delegatsiooni liige.
Tema isa oli Joosep Selter (28. oktoober 1871 Koeru, Järvamaa – 13. jaanuar 1940 Tallinn).
Loopre mõis

Loopre mõis (saksa keeles Loper) oli rüütlimõis Pilistvere kihelkonnas. Selle keskus asus praeguse haldusjaotuse järgi Viljandi maakonnas Põhja-Sakala vallas Loopre külas.
1782. aastal oli Loopre rentnikuks Eberhart Gustav von Smitten.
Jakob Zwiebelbergi pärijad müüsid 1879. aastal Loopre mõisa hinnaga 60 000 rubla titulaarnõunik Arved Seelandtile, kes 1909. aastal pärandas selle oma tütrele. 1912. aastal omandas mõisa meditsiinidoktor Johannes Bolz hinnaga 40 000 rubla.
Loopre mõisa pani 2007. aastal müüki üks noor pere, kes oli soovinud seal alustada turismiäri, kuid plaanid ei teostunud. Kompleks koos maaga maksis 4,5 miljonit Eesti krooni.
Johann Werner Gilzebach

Johann Werner Gilzebach (1757 – juuni 1814) oli Eesti vaimulik ja Saaremaa superintendent.
Ta oli aastatel 1781–1784 Kuressaare Laurentiuse koguduse abiõpetaja ja Kuressaare linnakooli rektor, aastatel 1784–1788 oli ta Kuressaare Laurentiuse koguduse ülemõpetaja ja aastatel 1788–1814 Kihelkonna Mihkli koguduse õpetaja. Aastast 1805 oli ta Saaremaa konsistooriumi assessor ja aastatel 1809–1814 Saaremaa superintendent.

Isiklikku

Tema abikaasa Hedwig Luise isa Leonhard Swahn oli Kärla, Kihelkonna ja Kuressaare Laurentiuse koguduste õpetaja. Poeg Samuel Christoph Gottlieb Gilzebach oli Kihelkonna Mihkli koguduse õpetaja.
Aedtill

Kirjeldus

Kasvab 40–60 cm kõrguseks, on saleda varrega, jaguneb peeneteks ja pehmeteks sulgjateks 10–20 cm pikkusteks lehisteks. Lehed on 1–2 mm läbimõõduga. Valgest kollaseni varieeruvad õied asuvad väikeste 2–9 cm diameetriste sarikate otsas, mis on koondunud omakorda liitsarikasse. Seemned on 4–5 mm pikad ja 1 mm paksused ning sirged või kergelt kaardus.

Kasutamine

Taime kasvatatakse eeskätt maitse- ja ravimtaimena, ka ilutaimena.

Koostis

Tillis on tuvastatud ligi 40 liiki eeterlikku õli. Tillilehtedes on rohkesti askorbiinhapet, karotenoide, B-rühma vitamiine, sealhulgas foolhapet ja flavonoide. Tilliseemned sisaldavad 2,5–4% eeterlikke õlisid, C-vitamiini, karoteeni; flavonoide, fütontsiide, aniishappeid.
Tillis (ka teistes putkelistes) leiduv D-karvoon, võib tundlikel inimestel hilist kontaktallergiat põhjustada.

Kultuuris

Eeskätt ravimtaimena kasvatati tilli juba antiikajal Egiptuses, Roomas ja Kreekas. Antiik-Roomas oli tillipärjal kahelaadne tähendus. Sellega krooniti kangelasi ja uskumuste kohaselt vältis see ka veini pähehakkamist, et saaks kauem juua. Roomlased hõõrusid tilliga nahale ka aroomiõlisid, et enne lahinguid hingelist ja ihulist tugevust koguda. Ülikutele tagas till vanas Roomas uskumuste kohaselt pikema valitsusaja.
Nii roomlaste vallutusretked kui ka munkade töö kloostriaedades aitasid kaasa aedtilli levikule Euroopas. Kiiresti kogus uus taim populaarsust nii kulinaarias kui ka taimravis ja oma valitsemisajal andis Karl Suur lausa ametliku korralduse tillikasvatuse edendamiseks. Tolleaegsetel kuninglikel pidusöömingutel pakuti ülesöömise järelnähtude leevendamiseks värskeid tillioksi ja -lehti. Aedtilli populaarsusele keskajal aitas kaasa tema kohapealse kasvatamise lihtsus ja odavus.
Keskaegsel Inglismaal kasutati värskeid ja kuivatatud tillioksi kurjade vaimude peletamiseks ning hea une tagamiseks, samuti muutus see taim oluliseks kümblusvee lisandiks. Saksamaal sidusid pruudid aedtilli õnnetoova taimena lausa pruudikimpu.
Luis Muriel

Koondisekarjäär

2011. aastal osales ta Colombia kuni 20-aastaste koondisega kodumaal peetud juunioride maailmameistrivõistlustel. Colombia jõudis veerandfinaali ja Muriel lõi turniiril kokku neli väravat.
Debüüdi Colombia rahvuskoondises tegi ta 10. juunil 2012 MM-i valikmängus Ecuadori vastu.
Esimese värava lõi ta koondise särgis 6. veebruaril 2013 sõprusmängus Guatemala vastu.
Colombiat on ta koondises esindanud 2015. aasta Copa Américal, 2018. aasta maailmameistrivõistlustel ja 2019. aasta Copa Américal.
Salitsüülalkohol

Salitsüülalkohol ehk saligeniin ehk 2-hüdroksübensüülalkohol ehk 2-metüloolfenool on üks hüdroksübensüülalkoholide ehk metüloolfenoolide hulka kuuluv orgaaniline ühend.

Omadused

Salitsüülalkohol on valgete liistakute kujuline tahke aine. Molaarmass on 124,14 g/mol. Tihedus on 1,1613 g/cm³. Lahustub vees (73,863 g·l⁻¹, 25 °C), benseenis, alkoholis, eetris ja propüleenglükoolis. Sulamistemperatuur on 83–85 °C, keemistemperatuur, happesus (pKa) on –9,93.

Leidumine

Leidub pajukoores, paplis ja harilikus angervaksas salitsiiniks nimetatava glükosiidi aglükoonina. Seda leidub ka mõnedes putukates.

Saamine

Saadakse salitsiini ensümaatilise hüdrolüüsi või happehüdrolüüsi teel või sünteetiliselt fenoolist ja formaldehüüdist.
Hüdrolüüsi teel vabaneb ta ka seedetraktis. Osaleb ensüüm salitsüülalkoholi beeta-D-glükosüültransferaas.

Bioloogiline funktsioon taimedes ja putukates

Salitsüülalkohol oksüdeerub salitsüülaldehüüdiks, tugeva lõhnaga aineks, mida taimed ja putukad, kus salitsüülalkoholi leidub, kasutavad keemilise kaitsevahendina.

Farmakoloogiline toime

Kasutatakse palavikuvastase ravimina ja kohaliku valuvaigistina.
Salitsüülalkohol oksüdeeritakse maksas ensümaatilise hüdrolüüsi teel ensüüm salitsinaasi osalusel salitsüülhappeks, mis pärsib prostaglandiinide sünteesi, blokeerides ensüüm tsüklooksügenaasi (COX).
Nur-Sultan

Majandus

Linna arengut soodustas 1931–1936 läbi linna ehitatud raudtee. Tänapäeval asub linn Petropavli–Karagandõ–Balkaši ja Nursultan–Kartalõ–Magnitogorski raudteede lõikumiskohas.
Tänapäeval on Nur-Sultan suur tööstuskeskus. Linnas asub Kasahstani suurim põllumajandusmasinate tootja Akmolaselmaš. Teine ettevõte Kazahselmaš on spetsialiseerunud põllumajandusmasinate tootmisele nendele rajoonidele, mis kannatavad tuuleerosiooni käes. Linnas on hulk teisi masinaehitus- ja metallitööstusettevõtteid, toiduainete- ja kergetööstusettevõtteid, samuti keemiatehas. On metsatööstus ja ehitusmaterjalide tootmise ettevõtted. Linna lähedal on Maksimovka kivisöekaevandused.
18. sajand

Kümnendid ja aastad

1700. aastad: (1700), 1701, 1702, 1703, 1704, 1705, 1706, 1707, 1708, 1709
1710. aastad: 1710, 1711, 1712, 1713, 1714, 1715, 1716, 1717, 1718, 1719
1720. aastad: 1720, 1721, 1722, 1723, 1724, 1725, 1726, 1727, 1728, 1729
1730. aastad: 1730, 1731, 1732, 1733, 1734, 1735, 1736, 1737, 1738, 1739
1740. aastad: 1740, 1741, 1742, 1743, 1744, 1745, 1746, 1747, 1748, 1749
1750. aastad: 1750, 1751, 1752, 1753, 1754, 1755, 1756, 1757, 1758, 1759
1760. aastad: 1760, 1761, 1762, 1763, 1764, 1765, 1766, 1767, 1768, 1769
1770. aastad: 1770, 1771, 1772, 1773, 1774, 1775, 1776, 1777, 1778, 1779
1780. aastad: 1780, 1781, 1782, 1783, 1784, 1785, 1786, 1787, 1788, 1789
1790. aastad: 1790, 1791, 1792, 1793, 1794, 1795, 1796, 1797, 1798, 1799
1800
Valik (bioloogia)

Valik ehk selektsioon (inglise selection) on bioloogias isendite (või isendirühmade) mingeist põhjustest tulenev ebavõrdne osavõtt järgmise põlvkonna moodustamisest.
Eristatakse looduslikku ja kunstlikku valikut.
Loodusliku valiku toime järgi populatsiooni geneetilisele struktuurile eristatakse enamasti kolm põhitüüpi: stabiliseeriv, suunav ja lõhestav valik. Peale selle on valikutegurite ja mehhanismide alusel eristatavad veel suguline valik, sagedusest sõltuv valik ja rühmavalik.
Schwanni rakud

Histoloogia

Schwanni rakud on gliiarakkude tüüp. Nende ülesandeks on aksonite varustamine müeliiniga ja nende isoleerimine (kaitsmine), aga ka antigeenide tutvustamine T-rakkudele ning osalemine närvide arengus, reparatsioonis ja tööshoidmises.
Schwanni rakud on tundlikud steroidhormoonide suhtes, neil rakkudel on östrogeeniretseptorid ja östradiool stimuleerib nende paljunemist, ka insuliin soodustab Schwanni rakkude arengut (retseptorid IGF-I).

Patoloogia

Inimestel seostatakse Schwanni rakkudega mitmeid haiguslikke seisundeid, näiteks krooniline põletikuline demüeliniseeriv polüradikulaneuropaatia, Guillaini-Barré sündroom ja leepra.
Perekondlikeks haigusteks, mille tekkes osalevad Schwanni rakud, loetakse Charcot'-MarieToothi tõbi, Krabbe tõbi ja Niemanni-Picki tõbi.
Schwanni rakkudest pärinev healoomuline kasvaja on schwannoom.
Schwanni rakke on leitud ka polüskleroosi põdevate haigete seljaajust.

Nimi

Schwanni rakud on nimetatud Saksa anatoomi ja füsioloogi Theodor Schwanni (1810–1882) auks.
Maeru oja

Maeru oja on oja Harju maakonnas; Vasalemma jõe lisajõgi. Maeru oja suubub Vasalemma jõkke 12,7 km kauguselt Vasalemma jõe suudmest. Oja pikkus on 12 km. Valgala on 41,2 km². Oja lisajõgi on Lehola oja.
Tõnis Soop

Elukäik

Aastatel 1952–1957 õppis ta Tartu Kujutava Kunsti Koolis, mille lõpetas joonistamise ja joonestamise õpetajana. Seejärel õppis ta kaks aastat Tallinna Pedagoogilises Instituudis joonistamist, joonestamist ja maali.
1965. aastal astus ta Eesti Riiklikku Kunstiinstituuti maali erialale, mille lõpetas 1971. aastal maalikunstnik-pedagoogina.
Õpingute ajal ning pärast ülikooli töötas ta joonestamise ja joonistamise õpetajana (1958–1966), kunstnikuna Eesti Riiklikus Filharmoonias (1960–1961), Eesti Tööstusprojektis (1965–1987) ja Kirovi näidiskalurikolhoosis (hilisem Esmar) (1972–1992).
Ta korraldas ja viis läbi mitmesuguseid kunsti-, sealhulgas kalligraafiakursuseid. 1963. aastal organiseeris ta Kohtla-Järvel koolidevahelised kunstiklassid. Töötas ka õppejõuna Tallinna Pedagoogilises Instituudis ning Eesti Riiklikus Kunstiinstituudis ettevalmistuskursuste juhendajana. Ta on olnud juhendaja Vabariikliku Õpetajate Täiendusinstituudi kursustel Värskas, Peterburis ja Pärnus.
Oluline osa tema elus oli Viimsi Kunstikoolil, mille asutamise algataja ja organiseerija ta oli 1977. aastal. Ta oli ka selle kooli esimene direktor ning töötas seal kunstipedagoogina.

Looming

Omapärase ja andeka kunstnikuna viljeles ta põhiliselt õli- ja akvarellmaali, kuid tegi ka suurmõõtmelisi sgrafiitotehnikas teoseid ("Kalad" Esmari hoone fuajees Viimsis, sgrafiito Viimsi endise keskkooli hoones), suuri reklaamobjekte ja puuskulptuure ("Konn" Viimsi Talveaiale) ning kujundas raamatuid.
Ta kujundas Viimsi valla vapi ja lipu.
Tema maalimislaad muutus aja jooksul, varieerudes kubismist (eriti varasemates teostes) kuni impressionistliku pahtelmaalini. Tema teoseid iseloomustavad huvitav värvikoloriit ja julged pintslitõmbed, mis kokku annavad muljetavaldava tulemuse.

Näitusd

Eksponeerinud maale isikunäitustel alates 1956. aastast. Välisnäitused on toimunud Mongoolias, Jaapanis, Venemaal, Norras ja Rootsis.
Järvamaa Elu

Järvamaa Elu oli ajaleht, mis ilmus 1932–1933 Paides. Ajalehte andis välja A. Tekko. Ajalehe esimesed numbrid kandsid alapealkirja Erapooletu noorsoo nädalleht.
Ülekanne (masinaehitus)

Ülekannete klassifikatsioon

Tänapäeva masinates kasutatakse mehaanilisi, hüdraulilisi ja pneumaatilisi ülekandeid.
Putnami maakond (Georgia)

Ajalugu

Maakond moodustati 1807. aastal.
De minimis

De minimis (ladina keeles "pisiasjadest" või "pisiasjadega"; sententsist de minimis non curat lex – "seadus ei tegele pisiasjadega") on juriidiline põhimõte autoriõiguses, mille kohaselt on kunstiteose kujutise kasutamine vaba (ei eelda autori luba ja tasu maksmist), kui see ei moodusta pildil põhimotiivi. Põhimotiivi tähendust tõlgendatakse eri riikide praktikas erinevalt, valdavalt pole tõlgendust seadustes täpsustatud ning mõiste sisustamine on jäetud kohtute hooleks. Üldjuhul eeldatakse, et de minimis-erand kehtib juhul, kui kunstiteos hõlmab foto pinnast vaid väikese osa, näiteks linnapanoraamide puhul, kus üksik hoone võib küll olla autoriõigusega kaitstud, kuid ei ole pildi kui terviku suhtes oluline ning selle kujutise niisugune kasutus tõenäoliselt ei riiva arhitekti kui autori huve.
De minimis-põhimõte on mitmes suhtes piiratud, näiteks kehtib see üksnes konkreetse kujutise kohta konkreetsel pildil. See tähendab, et kui algselt lubatava kasutusega pildilt eraldatakse ja suurendatakse kaitstud teose kujutis, ei ole selle kasutamine enam lubatav. Samuti ei pruugi tähendada millegi vähest tähtsust selle asumine tagaplaanil – näiteks juhul, kui keegi pildistab ennast skulptuuri taustal, millega koos pildil esinemine ongi foto kogu mõte – või väike osakaal pildi üldpinnast – näiteks väike maal suure tühja seina alumises nurgas võib moodustada foto visuaalse ja semantilise fookuse.
Eesti autoriõiguse seaduses on de minimis kasutusel paragrahvis 20¹, mis lubab üldsusele külastamiseks avatud kohtades alaliselt asuvate teoste kujutiste loomist ja üldsusele suunamist, välja arvatud juhul, kui selline kasutus on otseselt ärilise eesmärgiga ja "selline teos moodustab kujutise põhimotiivi". Mõnevõrra selgitab selle tõlgendust Riigikohtu otsus 2005. aastal toimunud kohtuvaidluse asjus Eesti Autorite Ühingu ja Eesti Päevalehe vahel, mille punktis 35 on öeldud: "...kujutise põhimotiiviks saab olla eelkõige teos, mis on fotol kujutatuga sellises tihedas seoses, et teose eemaldamisel kujutiselt kaotab kujutise kompositsioon oma mõtte. Põhimotiivina saab käsitada teost, mida on kasutatud teadlikult kujutise ühe osana, mistõttu omandab see kujutisel visuaalselt domineeriva tähenduse. Seejuures ei pruugi põhimotiivi määratlemisel osutuda määravaks teose suurus, võrreldes fotol kujutatud isikutega. Esmatähtis on just teose ja kujutise vahelise seose tajutavus." Kohtu otsusest selgub, et "põhimotiiv" ei tähista "mitte üksnes ruumilist ulatust, vaid ... ka kujutise kompositsiooni ning teose suhestust kujutisega". Ekslikuks nimetas Riigikohus kostja (Eesti Päevalehe) seisukohta, mille järgi "põhimotiiviks on see osa kujutisest, mis on seotud kujutise juures avaldatud artikli sisuga"; kohtu hinnangul tuleb teost hinnata "kujutise suhtes ning kujutisest väljapoole jäävad asjaolud (kujutise juures avaldatud artikkel) ei ole olulised".
LGBT-vaba tsoon

Niinimetatud LGBT-vaba tsoon (poola keeles: Strefa wolna od LGBT) on Poola omavalitsuse või vojevoodkonna sejmiku deklaratsioon, millega vastav regioon kuulutatakse vabaks nn LGBT "ideoloogiast". Tegu on küll sümboolse aktiga, ent see signaliseerib LGBT-kogukonna tõrjumist ühiskonnast.
2019. juuli seisuga on Poolas tehtud 31 erinevat LGBT-vaba tsooni deklaratsiooni, sh nelja vojevoodkonna poolt riigi kaguosas: Väike-Poola, Podkarpacie, Święty Krzyżi ja Lublini vojevoodkond.
Piirkondade kuulutamist "vabaks" LGBT-inimestest on võrreldud judenfrei'ks kuulutamisega natsismiperioodil.
Noorte Meeste Kristlik Ühing (rahvusvaheline organisatsioon)

Noorte Meeste Kristlik Ühing (lühendatult: NMKÜ; inglise The Young Men's Christian Association, YMCA või Y) on ülemaailmne kristlik organisatsioon, kuhu kuulub üle 58 miljoni liikme 125-st kohalikust (nt Saksamaa, Eesti) ühingust. Ühingu asutas Londonis 6. juunil 1844 George Williams.